Document ID: 32009R0163

UREDBA KOMISIJE (ES) št. 163/2009
z dne 26. februarja 2009
o spremembi Priloge IV k Uredbi Evropskega parlamenta in Sveta (ES) št. 999/2001 o določitvi predpisov za preprečevanje, nadzor in izkoreninjenje nekaterih transmisivnih spongiformnih encefalopatij
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Evropskega parlamenta in Sveta (ES) št. 999/2001 z dne 22. maja 2001 o določitvi predpisov za preprečevanje, nadzor in izkoreninjenje nekaterih transmisivnih spongiformnih encefalopatij (1) in zlasti prvega odstavka člena 23 Uredbe,
ob upoštevanju naslednjega:
(1)
Uredba (ES) št. 999/2001 določa predpise za preprečevanje, nadzor in izkoreninjenje transmisivnih spongiformnih encefalopatij (TSE) pri živalih. Uporablja se za proizvodnjo in dajanje na trg živih živali in proizvodov živalskega izvora ter v nekaterih posebnih primerih za njihov izvoz.
(2)
Člen 7(1) in (2) Uredbe (ES) št. 999/2001 določa, da je krmljenje prežvekovalcev in drugih živali z živalskimi beljakovinami prepovedano. Priloga IV k navedeni uredbi določa odstopanja od navedene prepovedi.
(3)
Direktiva Komisije 2003/126/ES z dne 23. decembra 2003 o analitski metodi za določanje sestavin živalskega izvora pri uradnem nadzoru krme (2) določa, da se uradne analize krme, katerih namen je uradno nadzorovati prisotnost sestavin živalskega izvora v krmi, jih identificirati in/ali oceniti njihovo količino, izvajajo v skladu z navedeno direktivo.
(4)
Za te namene je referenčni laboratorij Skupnosti za določanje živalskih beljakovin v krmi (CRA-W) v okviru svojega letnega delovnega programa izvedel strokovno preskušanje laboratorijev, ki je pokazalo uspešnost laboratorijev pri določanju majhnih količin sestavin živalskega izvora v krmi z analitsko metodo, kot je opisana v Direktivi 2003/126/ES.
(5)
Posledica navedenega izboljšanja uspešnosti laboratorijev je bilo določanje naključne prisotnosti drobcev kosti, zlasti v gomoljnicah in korenovkah. V skladu z Uredbo (ES) št. 882/2004 Evropskega parlamenta in Sveta z dne 29. aprila 2004 o izvajanju uradnega nadzora, da se zagotovi preverjanje skladnosti z zakonodajo o krmi in živilih ter s pravili o zdravstvenem varstvu živali in zaščiti živali (3), je treba v primeru neskladnosti sprejeti ustrezne ukrepe, med katerimi je lahko uničenje pošiljke.
(6)
Točka A(d) dela II Priloge IV k Uredbi (ES) št. 999/2001 določa odstopanja od prepovedi iz člena 7(1) in (2) navedene uredbe, tako da države članice po odkritju kosti lahko dovolijo krmljenje rejnih živali z gomoljnicami in korenovkami ter krmo, ki vsebuje takšne proizvode, če je bila ocena tveganja ugodna.
(7)
Dokazano je, da se med pobiranjem posamičnih krmil rastlinskega izvora ni mogoče izogniti kontaminaciji okolja z, na primer, drobci kosti. V skladu s tem je treba odstopanje v zvezi z gomoljnicami in korenovkami, določeno v točki A(d) dela II Priloge IV k Uredbi (ES) št. 999/2001, pod določenimi pogoji razširiti in zajeti vsa posamična krmila rastlinskega izvora.
(8)
Uredbo (ES) št. 999/2001 je zato treba ustrezno spremeniti.
(9)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
V delu II Priloge IV k Uredbi (ES) št. 999/2001 se točka A(d) nadomesti z naslednjim:
„(d)
države članice lahko dovolijo krmljenje rejnih živali s posamičnimi krmili rastlinskega izvora in krmo, ki vsebuje take proizvode, po odkritju drobcev kosti, če je bila ocena tveganja ugodna. Pri oceni tveganja se upoštevajo vsaj količina in možen vir kontaminacije ter končni namembni kraj pošiljke.“
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 26. februarja 2009

Labels: 0
17
15
6